text: Oliechauffører nedlagde arbejdet
  26 september 2011 kl. 11.25
  Cirka 50 tankvognschauffører hos Statoil i Fredericia, Aarhus og Aalborg nedlagde mandag morgen arbejdet.
  Det bekræfter både Statoils kommunikationsdirektør, Per Brinch, og tillidsmand for chaufførerne i Fredericia, Kenneth Bruun, overfor Fredericia Dagblad.
  
  Kørte tilbage
  Ifølge tillidsmanden på Statoils regionale distributionscenter skyldes strejken varsling om delvis udlicitering af deres opgaver:
  - Vi har et informationsmøde med ledelsen tirsdag om fremtiden, og det informerede jeg kort kollegerne om mandag morgen, da vi mødte ind. Derefter kørte vi ud, men så kom der meldinger fra vores afdeling i Aalborg om, at de var blevet siddende, og så kørte vi tilbage igen.
  
  Uro i Aalborg
  PR & kommunikationsdirektør Per Brinch kunne mandag morges ikke bekræfte, at det var grunden til arbejdsnedlæggelsen, som Statoil betragter som overenskomststridig.
  Kun at utilfredsheden blandt chaufførerne øjensynligt har sit udspring i distributionscentret i Aalborg:
  - Derfor har vi en mand på vej derop for at finde en løsning.
  